CELEX: 62013TN0515
Language: et
Date: 2013-09-25 00:00:00
Title: Kohtuasi T-515/13: 25. septembril 2013 esitatud hagi — Hispaania versus komisjon

16.11.2013   
            
            
               ET
            
            
               Euroopa Liidu Teataja
            
            
               C 336/29
            
         25. septembril 2013 esitatud hagi — Hispaania versus komisjon
   (Kohtuasi T-515/13)
   2013/C 336/62
   Kohtumenetluse keel: hispaania
   
      Pooled
   
   
      Hageja: Hispaania Kuningriik (esindaja: abogado del Estado N. Díaz Abad)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada vaidlustatud otsus ja
            
         
               —
            
            
               mõista kohtukulud välja kostjaks olevalt institutsioonilt.
            
         
      Väited ja peamised argumendid
   
   Käesolev hagi on esitatud komisjoni 17. juuli 2013. aasta otsuse C(2013) 4426 (final) peale teatavate kapitalirendilepingute suhtes kohaldatava maksukorra kohta, mida tuntakse ka kui Hispaania maksu tasaarvelduse süsteemi (riigiabi SA.21233 C/2011(ex NN/2011, ex CP 137/2006)). See otsus tunnistab ühisturuga vastuolus olevaks riigiabiks abimeetmed, mis on antud majandusliku huviga isikute ühendustele ja mis tulenevad konsolideeritud äriühingumaksu seaduse (Ley del Impuesto sobre Sociedades) artikli 115 lõikest 11 (renditud varade ennetähtaegne amortisatsioon), ettevõtjate, laevade ja mittekvalifitseeruva tegevuse maksustamisest tonnaaži alusel ja äriühingumaksu määruse (Reglamento del Impuesto de Sociedades) artikli 50 lõikest 3.
   Hagi põhjenduseks esitab hageja kaks väidet.
   
               1.
            
            
               Esimene väide, et on rikutud ELTL artiklit 107 selles osas, milles vaadeldavas otsuses kontrollitud meetmed ei vasta ühelegi tingimusele, mille alusel neid võiks lugeda riigiabiks; nimelt ei ole kõikide majandussektorite potentsiaalsetele investoritele igasuguse eelneva tingimuseta antav eelis valikuline; samuti ei ole tegemist konkurentsi kahjustamise või võimaliku kahjustamisega, kuna kõikidele (muu hulgas kodakondsuse või riikkondsuse alusel) diskrimineerimata antavat eelist ei saa lugeda selliseks, mis annab või võib anda teatavates sektorites või teatavatele ettevõtjatele konkurentsieelise võrreldes nende konkurentidega, arvestades, et kõik investorid võisid osaleda nn SEAF-i süsteemis ja saada nimetatud süsteemi pakutavaid eeliseid. Sellest tulenevalt ei ole tegemist liikmesriikidevahelise kaubanduse mõjutamisega, kuna ühingu liikmetel (või aktsionäridel) puudub igasugune turutegevus.
            
         
               2.
            
            
               Teine väide — mis on esitatud teise võimalusena —, et on rikutud võrdse kohtlemise, õiguspärase ootuse ja õiguskindluse põhimõtteid ning seetõttu ei saa nõukogu 22. märtsi 1999. aasta määruse (EÜ) nr 659/1999, millega kehtestatakse üksikasjalikud eeskirjad EÜ asutamislepingu artikli 93 kohaldamiseks, artikli 14 alusel riigiabi tagasi nõuda.